次韻李監丞同劉玉淵游七泉
作者：樂雷發
朝代：宋

paragraphs: 世變如流水，前哲嗟逝川。
良牧隆化本，訪古漫叟泉。
念茲名泉意，感彼末俗偏。
淵竇與嵌臼，杖屨聊回旋。
不識漫叟心，曷誦漫叟篇。
惻念軫蒼氓，溥澤同一天。
蟻聚與羔跪，命義當亦堅。
回邪乃敗德，毋以己欲專。
夸士五鼎辱，穹爵或自鎸。
臨流歎澆風，薄言傾酒船。
浸泉旌吾志，凍泉存舊傳。
潓𣷡涍汸淔，銘石昭萬年。
無限感發人，黜指敲墨氈。
歲月亦云久，古迹埋塵烟。
泉根石已泐，泉上樹欲仙。
森戟呵虎士，誰能聽潺湲。
理義著今古，貴賤俱荒阡。
今公七泉遊，陵谷尚未遷。
勵俗振古道，茲誦惡曲圓。
劉侯同襟期，賡唱揮彩椽。
漫叟誠有知，騎鯨躍層淵。
彼哉賊君父，圓曲工求權。
厲民恣屠斮，巧宦勤攀緣。
安得激七泉，布作化雨宣。